b"\n_START_ARTICLE_\nGro Hammerseng-Edin\n_START_SECTION_\nBiografi\n_START_PARAGRAPH_\nHammerseng-Edin vokste opp i en idrettsglad familie p\xc3\xa5 Gj\xc3\xb8vik. Farmoren Anni drev med turn, tennis og h\xc3\xa5ndball, og gikk p\xc3\xa5 idrettsh\xc3\xb8yskole i Danmark p\xc3\xa5 1940-tallet. Foreldrene Vigdis og Arne drev med henholdsvis ridning, fotball og bandy. Faren Arne har ogs\xc3\xa5 f\xc3\xa5tt med seg gutte- og juniorlandskamper i fotball. Storebroren Morten ble kretsmester i tennis i ung alder. Han spilte ogs\xc3\xa5 p\xc3\xa5 kretslaget til Indre \xc3\x98stlandet i fotball i flere \xc3\xa5r, men m\xc3\xa5tte legge opp grunnet skader. Hammerseng-Edins lillebror, Lars Hammerseng, spilte ishockey for Lillehammer Ishockeyklubb. I tillegg er sprangrytter Stein Endresen fetteren til Hammerseng-Edins mor._NEWLINE_Hammerseng-Edin begynte selv \xc3\xa5 spille h\xc3\xa5ndball som 10-\xc3\xa5ring, da i Gj\xc3\xb8vik HK. Hun gikk senere over til Raufoss IL i 1995, og videre til Vardal IF i 1996. Gj\xc3\xb8vik HK og Vardal IF ble sl\xc3\xa5tt sammen til Gj\xc3\xb8vik og Vardal H\xc3\xa5ndballklubb i 1997, og dette ble Hammerseng-Edins f\xc3\xb8rste seniorklubb samme \xc3\xa5r. Hun spilte ogs\xc3\xa5 for U-landslaget 1997\xe2\x80\x931999, og  Hun debuterte p\xc3\xa5 A-landslaget  den 29. november i 2000 mot Polen. I 2003 signerte hun kontrakt med dav\xc3\xa6rende Ikast-Bording i Danmark, som i dag g\xc3\xa5r under navnet FC Midtjylland H\xc3\xa5ndbold. I fire av de syv \xc3\xa5rene hun spilte for klubben 'Ikast' spilte hun sammen med landslagskollega Katja Nyberg, fra 2006 til 2010. De var et par fra 2005, men de avsluttet forholdet i august 2010._NEWLINE_I 2007 ble Hammerseng-Edin tildelt prisene \xc2\xab\xc3\x85rets lagspiller\xc2\xbb og \xc2\xab\xc3\x85rets forbilde\xc2\xbb p\xc3\xa5 idrettsgallaen i Hamar OL-amfi. Samme \xc3\xa5r ble hun k\xc3\xa5ret til \xc2\xabVerdens beste h\xc3\xa5ndballspiller\xc2\xbb av International Handball Federation (IHF), og i 2008 ble hun tildelt Casparprisen sammen med Else-Marthe S\xc3\xb8rlie Lybekk._NEWLINE_Den 20. august 2009 annonserte Hammerseng-Edin at hun tok en landslagspause fra det norske landslaget pga av en skadeforfulgt kropp. I mai 2010 annonserte imidlertid Norges H\xc3\xa5ndballforbund at hun ville gj\xc3\xb8re comeback p\xc3\xa5 landslaget, og hun spilte 18 kamper i 2010. _NEWLINE_I mars 2013 bekjentgjorde hun at hun ville prioritere familien og ikke ville spille mer p\xc3\xa5 landslaget. I august samme \xc3\xa5r giftet hun seg med Anja Hammerseng-Edin i Stavern. Etter \xc3\xa5 ha blitt foreldre lanserte de to i 2014 boka Anja + Gro = Mio\xc2\xa0: Kunsten \xc3\xa5 f\xc3\xa5 barn."